Informácia o výsledkoch kontroly cestovných kancelárií a cestovných agentúr

V období máj – jún 2011 vykonali inšpektori Slovenskej obchodnej inšpekcie (ďalej len SOI) kontrolu v cestovných kanceláriách, zameranú na dodržiavanie zákona č. 281/2001 Z. z. o zájazdoch, podmienkach podnikania cestovných kancelárií a cestovných agentúr v znení neskorších predpisov (ďalej len zákon o zájazdoch) a na súlad podmienok zmlúv o obstaraní zájazdu so všeobecne záväznými právnymi predpismi. 

Predmetom kontroly z hľadiska dodržiavania zákona o zájazdoch bolo preverenie oprávnenia k podnikaniu, označenia prevádzkarne, propagačných a iných materiálov, uzatvorenia zmluvy o poistení zájazdu pre prípad úpadku, výkonu sprievodcovskej činnosti, plnenia informačných povinností cestovných kancelárií a reklamačného konania.

Súlad podmienok zmlúv o obstaraní zájazdu (ďalej len zmluva o zájazde) bol posudzovaný z hľadiska dodržiavania ustanovení Občianskeho zákonníka (ďalej len OZ) a zákona č. 250/2007 Z. z. o ochrane spotrebiteľa (ďalej len zákon o ochrane spotrebiteľa) najmä:
-	§ 741b   až   §741k   OZ – zmluva o obstaraní zájazdu,
-	§ 52 - § 54  OZ - neprijateľné podmienky spotrebiteľských zmlúv,
-	§ 4 zákona o ochrane spotrebiteľa  - ukladanie povinnosti bez právneho dôvodu, 
         upieranie práva spotrebiteľa, konanie v rozpore s dobrými mravmi,
-	§ 5 zákona o ochrane spotrebiteľa  -  klamanie spotrebiteľa,  
-	§ 7 až § 9 zákona o ochrane spotrebiteľa - nekalé obchodné praktiky. 

Ustanovenia  § 741b - § 741k  OZ  upravujú náležitosti zmluvy o zájazde, podmienky dohodovania cien zájazdu, zmeny podstatných podmienok zmluvy, zmeny osoby objednávateľa, zrušenia zájazdu zo strany cestovnej kancelárie (ďalej len CK),  odstúpenia od zmluvy zo strany CK alebo objednávateľa, podmienky zodpovednosti CK za porušenie záväzkov (reklamácie), výnimky zo zodpovednosti CK za spôsobenú škodu, povinnosti CK v prípade neplnenia podstatnej časti služby riadne a včas.

Podľa § 53 OZ spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa – neprijateľné podmienky. Zmluva o zájazde je spotrebiteľskou zmluvou. Ide o zmluvu  uzatvorenú  medzi podnikateľským subjektom a  spotrebiteľom, pričom spotrebiteľ má možnosť sa oboznámiť  s obsahom zmluvy, ale nemá možnosť ovplyvniť  jej obsah. 

Podľa § 4 zákona o ochrane spotrebiteľa predávajúci nesmie spotrebiteľovi ukladať povinnosť bez právneho dôvodu a upierať právo na výrobky a služby v bežnej kvalite, uplatnenie reklamácie, náhradu škody, vzdelávanie, informácie, ochranu svojho zdravia, bezpečnosti a ekonomických záujmov. 

Predávajúci nesmie konať v rozpore s dobrými mravmi. Konaním v rozpore s dobrými mravmi, sa na účely zákona o ochrane spotrebiteľa rozumie najmä konanie, ktoré je v rozpore so vžitými tradíciami, a ktoré vykazuje zjavné znaky diskriminácie alebo vybočenia z pravidiel morálky uznávanej pri predaji výrobku a poskytovaní služby, alebo môže privodiť ujmu spotrebiteľovi pri nedodržaní dobromyseľnosti, čestnosti, zvyklosti a praxe, využíva najmä omyl, lesť, vyhrážku, výraznú nerovnosť zmluvných strán a porušovanie zmluvnej slobody. 

Zákaz klamania spotrebiteľa upravuje § 5 zákona o ochrane spotrebiteľa, podľa ktorého predávajúci nesmie klamať spotrebiteľa, najmä uvádzať nepravdivé, nedoložené, neúplné, nepresné, nejasné alebo dvojzmyselné údaje alebo zamlčať údaje o vlastnostiach výrobku alebo služby alebo o nákupných podmienkach. 

Podľa § 7 zákona o ochrane spotrebiteľa nekalé obchodné praktiky sú zakázané, pričom za nekalú obchodnú praktiku sa považuje najmä klamlivé konanie a klamlivé opomenutie konania (zapríčiňuje alebo môže zapríčiniť, že spotrebiteľ urobí rozhodnutie o obchodnej transakcii, ktoré by inak neurobil), ako aj agresívna obchodná praktika (používa obťažovanie, nátlak vrátane fyzickej sily alebo neprimeraný vplyv).

Výsledky kontroly

V rámci kontrolnej akcie inšpektori SOI vykonali kontrolu v 53 kontrolovaných subjektov z toho v 51 cestovných kanceláriách (ďalej len CK) a v 2 cestovných agentúrach (ďalej len CA). Počet kontrolovaných subjektov s nedostatkami bol  42, čo predstavuje 79,2 % z kontrolovaného počtu. 

U všetkých kontrolovaných subjektov bolo preverené oprávnenie k podnikaniu – nedostatok bol zistený v 1 prípade (CA) a závery z  kontroly boli odstúpené na príslušný živnostenský úrad. 

Pri kontrole označovania prevádzkarne, propagačných a iných materiálov, boli zistené nedostatky v dvoch CK. Propagačné materiály určené pre objednávateľa neboli označené v zmysle zákona a v jednej prevádzke chýbalo meno zodpovednej osoby.

Podľa zákona o zájazdoch je CK povinná po celý čas predaja zájazdov mať uzavretú zmluvu o poistení zájazdu pre prípad jej úpadku alebo bankovú záruku. Počas roka 2011 sedem CK neplánovalo organizovať a predávať vlastné zájazdy. Zmluvu o poistení ani bankovú záruku na rok 2011 nevedeli predložiť v piatich CK (1 Trenčiansky kraj, 3 Banskobystrický kraj a 1 Prešovský kraj). Vydané opatrenia na mieste zakázali poskytovanie služieb do vykonania nápravy. Zistenia 1 CK v Prešovskom kraji boli postúpené na príslušný ŽÚ bez kontroly zmluvných podmienok.

V zmysle zákona o zájazdoch CK sú povinné poverovať výkonom sprievodcovskej činnosti len osoby, ktoré majú osvedčenie o získanom vzdelaní. V dodržiavaní tohto ustanovenia zákona o zájazdoch nedostatky zistené neboli. 

Sprostredkovať predaj zájazdu môže CK len pre osobu, ktorá je CK. V dodržiavaní tohto ustanovenia zákona o zájazdoch nedostatky zistené neboli.

Pred uzatvorením zmluvy o zájazde je CK povinná v katalógu, prípadne inou písomnou formou presne, jasne, pravdivo, zrozumiteľne, úplne a riadne informovať záujemcu o kúpu zájazdu. Nedostatky boli zistené v 15 CK (3 Bratislavský kraj, 1 Trnavský kraj, 5 Žilinský kraj, 5 Banskobystricky kraj, 1 Košicky kraj).

Napríklad:
-	chýbala informácia o kategórii a polohe ubytovacieho zariadenia; pri informácii o cene zájazdu nebola informácia o časovom rozvrhu platieb a výške preddavku; chýbala všeobecná informácia o pasových a vízových požiadavkách a o zdravotných formalitách, nevyhnutných na cestu a pobyt, ako aj o zvyčajných cenách a lehotách na ich vybavenie; chýbala informácia, či zájazd požaduje minimálny počet účastníkov, vrátane termínu, kedy najneskôr pred odchodom musí byť objednávateľovi oznámené, že nebol dosiahnutý minimálny počet účastníkov zájazdu a CK zájazd zrušuje.

Najneskôr 7 dní pred začatím zájazdu je CK povinná poskytnúť objednávateľovi písomne ďalšie informácie, ktoré sú pre objednávateľa dôležité, ak nie sú obsiahnuté v zmluve alebo v katalógu.  Nedostatky boli zistené v 7 CK (3 Žilinský kraj a 4 Košický kraj).

Napríklad:
-	pokyny na cestu neobsahovali meno alebo kontaktnú adresu a telefónne číslo zástupcu CK, na ktorého sa môže objednávateľ obrátiť so žiadosťou o pomoc pri ťažkostiach v priebehu zájazdu.

V rámci kontrolnej akcie bol preverený postup CK pri vybavovaní reklamácií, ustanovený zákonom o ochrane spotrebiteľa a zákonom o zájazdoch. Predmetom kontroly bolo spísanie záznamu o reklamácii v mieste pobytu, nepretržitá prítomnosť zástupcu CK pri skupinových zájazdoch, vydanie dokladu o vybavení reklamácie, vedenie evidencie o reklamáciách a dodržiavanie 30 dňovej lehoty na vybavenie reklamácie. V dodržiavaní týchto ustanovení nedostatky zistené neboli. 

Zmluva o obstaraní zájazdu

Kontroly boli vykonané z hľadiska dodržiavania ustanovení OZ a zákona o ochrane spotrebiteľa. Posúdených bolo 43 zmlúv, z ktorých v 41 zmluvách boli zistené nedostatky, čo predstavuje 95,3 %. 

Pri posudzovaní podmienok zmluvy o obstaraní zájazdu boli nedostatky v obsahu zmluvných podmienok zistené z hľadiska dodržania: 

A) ustanovení § 741b OZ, ktoré sa týka povinných náležitosti zmluvy o zájazde. Nedostatky boli zistené v 10 zmluvných podmienkach (4 Žilinský kraj, l Banskobystrický kraj, 3 Košický kraj a 2 Prešovský kraj).  

Napríklad:
-	nezabezpečená písomná informácia o vybavenosti  ubytovacích zariadení;
-	neuvedená  informácia o trase cesty, pričom súčasťou zájazdu bola doprava;
-	ubytovanie špecifikované ako „izba“, chýbalo označenie názvom, polohou, kategóriou, triedou, stupňom vybavenosti a hlavnými charakteristickými znakmi;
-	zájazd zahŕňal dopravu klimatizovaným autobusom pričom zmluva neobsahovala údaje o trase cesty.

B) ustanovení § 741e - k OZ, ktoré sa týkajú zmeny  podstatných podmienok zmluvy  -  § 741e OZ,  zmeny osoby objednávateľa -  § 741f OZ, podmienky zrušenia zájazdu zo strany CK - § 741g OZ, podmienky odstúpenia od zmluvy zo strany CK alebo objednávateľa - § 741h OZ, podmienky upravujúce zodpovednosť CK za porušenie záväzkov (reklamácie) - § 741i OZ,  výnimky zo zodpovednosti CK za spôsobenú škodu - § 741j OZ, povinnosti CK v prípade neplnenia podstatnej časti služby riadne a včas - § 741k OZ. Nedostatky boli zistené v 25 zmluvných podmienkach (1 Trnavský kraj, 5 Žilinský kraj, 3 Banskobystrický kraj, 5 Košický kraj a 2 Prešovský kraj).

Napríklad:  
-	za podstatné zmeny v dohodnutých podmienkach sa považuje zmena znamenajúca zvýšenie ceny objednaných služieb o viac ako 10 % a  posun termínu o viac ako 3 dni;
-	objednávateľ má  právo vyjadriť nesúhlas so zmenou a v stanovenom termíne písomne od zmluvy odstúpiť s manipulačným poplatkom 5 € na každú prihlásenú osobu;
-	CK má právo zrušiť zájazd, ak v lehote do 21 dní pred jeho začatím nebude dosiahnutý minimálny počet účastníkov zájazdu, ak jeho uskutočnenie je pre CK ekonomicky neúnosné, pretože náklady vynaložené na jeho uskutočnenie výrazne prevyšujú náklady plánované; 
-	v prípade, že reklamácia bude neúplná alebo nezrozumiteľná, CK vyzve spotrebiteľa, aby reklamáciu v lehote 10 dní doplnil alebo opravil, pričom ho súčasne poučí, ako má chybnú reklamáciu doplniť alebo opraviť. Lehota na vybavenie reklamácie v čase od odoslania výzvy na opravu, resp. doplnenie až po odstránenie chybnej reklamácie sa do 30 dňovej lehoty na vybavenie reklamácie nezapočítava;. 
-	objednávateľ je povinný overiť si najneskôr 24 hodín pred plánovaným odletom letové časy a to alebo priamo u CK alebo u delegáta v mieste pobytu;
-	CK nezodpovedá za prípadné omeškanie, medzipristátie, zmenu letového poriadku a posuny letov a upozorňuje na možnosť ich vzniku, ako i na možnú zmenu miesta príletu a odletu. Objednávateľ musí pri plánovaní dovolenky, prípojoch, obchodných termínov a pod. brať do úvahy možnosť výrazného omeškania či zmenu letového poriadku a posuny letov. CK nezodpovedá a neručí za škody ani za ušlý zisk, ktoré môžu objednávateľovi vzniknúť v dôsledku omeškania či zmeny letového poriadku, alebo posunov letov nevzniká objednávateľovi právo na odstúpenie od zmluvy bez úhrady stornopoplatkov, alebo náhradu nečerpaných služieb a ani na náhradu akejkoľvek s tým spojenej škody vo väčšom než zákonnom rozsahu;
-	v prípade, ak bude z dôvodu preobsadenia hotela, alebo prípadného náhodného technického problému, alebo pre prípad inej závažnej okolnosti brániacej ubytovaniu objednávateľa v ním vybratom hoteli, nevyhnutné ubytovať objednávateľa v inom hoteli, uskutoční sa ubytovanie v hoteli rovnakej, alebo vyššej kategórie. Služby a vybavenie náhradného hotela nemusia byť vždy rovnaké, avšak rozsah zaplateného stravovania by mal byť zachovaný. Zmena ubytovania môže byť i na časť pobytu a to vždy pri rešpektovaní podmienky obsiahnutej v tomto bode týkajúcej sa kategórie a stravovania. V  prípade dodržania týchto podmienok, akékoľvek ďalšie nároky voči obstarávateľovi sú vylúčené;
-	pri zrušení služieb CK, zmene termínu čerpania služieb o viac ako 48 hodín alebo pri závažnej zmene programu, trasy, ubytovania, spôsobu prepravy a ceny za objednané služby sa za závažnú zmenu sa nepovažuje: zmena miesta a ubytovacieho objektu za podmienky, ak je zabezpečené náhradné ubytovanie minimálne rovnakej a vyššej kategórie a v podobnej oblasti – zmena poradia navštívených miest – zmena dopravy z dopravných, bezpečnostných alebo iných operatívnych dôvodov;

C) ustanovení § 53 OZ, podľa ktorého spotrebiteľské zmluvy nesmú obsahovať ustanovenia, ktoré spôsobujú značnú nerovnováhu v právach a povinnostiach zmluvných strán v neprospech spotrebiteľa – neprijateľné podmienky. Nedostatky boli zistené v 13 zmluvných podmienkach (1 Bratislavský kraj, 5 Trenčiansky kraj, 2 Banskobystrický kraj, 3, Košický kraj a 2 Prešovský kraj).

Napríklad:  
-	pred začatím zájazdu a pobytu je CK oprávnená zmeniť dohodnuté služby, ak nastanú okolnosti, ktoré bránia poskytnúť služby podľa stanovených, či dohodnutých podmienok. Ak cestovná kancelária navrhne zmenu zmluvy, má objednávateľ právo rozhodnúť, či so zmenou zmluvy súhlasí alebo či od zmluvy odstúpi bez zaplatenia zmluvných pokút;
-	ak pokračovanie zájazdu nemožno zabezpečiť inak,  ako prostredníctvom služieb nižšej kvality, než sú uvedené v zmluve, je CK povinná vrátiť objednávateľovi rozdiel ceny medzi ponúknutými službami. V prípade, že CK zabezpečí náhradný  program a služby v rovnakej alebo vyššej  kvalite (napr. ubytovanie v hoteli vyššej triedy) sú ďalšie  nároky objednávateľa voči CK  vylúčené;
-	CK si vyhradzuje právo zmeniť termín nástupu na zájazd, maximálne však o 7 dni a objednávateľ s takouto zmenou súhlasí a zaväzuje sa, že aj na takto zmenený termín zájazdu nastúpi.

D) ustanovení § 4 zákona o ochrane spotrebiteľa, podľa ktorého predávajúci nesmie spotrebiteľovi ukladať povinnosť bez právneho dôvodu a upierať práva a predávajúci nesmie konať v rozpore s dobrými mravmi. Nedostatky boli zistené v 35 zmluvných podmienkach (3 Bratislavský kraj, 4 Trnavský kraj, 1 Trenčiansky kraj, 4 Nitriansky kraj, 5 Žilinský kraj, 6 Banskobystrický kraj, 10 Košický kraj a 2 Prešovský kraj).

Napríklad:  
-	insolventnosť 0,50 €/os., deň, za cenu: 3,50 v počte 2 spolu: 7 €“, napriek tomu, že poistenie zájazdu pre prípad úpadku je povinnosťou CK, ktorú jej ukladá §7 a § 9 zákona;
-	v prípade, že objednávateľ odmietne komplexné cestovné poistenie, ktoré je súčasťou zájazdov CK, je povinný uhradiť iba časť slúžiacu mu na jeho poistenie voči insolventnosti; 
-	v prípade, že 7 dní pred odchodom objednávateľ ešte pokyny na zájazd nemá, je povinný bezodkladne o tom informovať, aby CK zabezpečila nápravu. Ak objednávateľ posledných 7 dní pred odchodom sám neoznámi CK, že neobdržal pokyny na zájazd, CK má za to, že objednávateľ pokyny na zájazd obdržal včas a úplné;
-	obstarávateľ si vyhradzuje právo jednostranne zvýšiť dohodnutú cenu zájazdu, ak dôjde k zmenám daňových zákonov a to v miere daňového zaťaženia;
-	ceny uvedené v cenníku sú platné pokiaľ nedôjde k výrazným zmenám v cenách nakupovaných služieb napr. v dôsledku devalvácie, zmeny sadzby dane. CK si v týchto prípadoch vyhradzuje právo upraviť takto cenu zájazdu;
-	presný rozsah krytia a podmienky sú uvedené v brožúre poisťovacej spoločnosti, ktorú si v prípade záujmu treba vyžiadať pri kúpe zájazdu;
-	CK a objednávateľ sa dohodli, že nepovažujú za podstatnú podmienku zmluvy o zájazde zmenu trasy zájazdu, ubytovacieho zariadenia na vyššiu, prípadne rovnakú kategóriu, časových harmonogramov programov, miesta nástupu a výstupu;
-	k povinnostiam objednávateľov – právnických osôb, ktoré sú účastníkmi zmluvného vzťahu ďalej patrí určiť vedúceho skupiny v prípade, keď podľa dohody s CK nie je zabezpečený sprievodca CK. Tento vedúci organizačne zabezpečuje riadne poskytnutie služieb od dodávateľov a dbá na plnenie programu služieb;
-	účastníci zájazdu majú povinnosť zabezpečiť si platné cestovné doklady a ostatné formality potrebné pre cesty do zahraničia (zelená karta, medzinárodný vodičský preukaz);
-	súčasťou všetkých zájazdov je i komplexné cestovné poistenie pre účastníkov zájazdu.

E) ustanovení § 5 ods. 1 zákona o ochrane spotrebiteľa, podľa ktorého predávajúci nesmie klamať spotrebiteľa, najmä uvádzať nepravdivé, nedoložené, neúplné, nepresné, nejasné alebo dvojzmyselné údaje alebo zamlčať údaje o vlastnostiach výrobku alebo služby alebo o nákupných podmienkach. Nedostatky boli zistené v  32 zmluvných podmienkach (11 Bratislavský kraj, 2 Trenčiansky kraj, 5 Nitriansky kraj, 5 Žilinský kraj a 9 Košický kraj).

Napríklad:  
-	v predloženej „Zmluve o obstaraní zájazdu“ zo dňa 12.4.2011 na miesto pobytu: Taliansko - Bibione, ktorá obsahuje poskytnutie len jednej služby - ubytovania, predávajúci uviedol nepravdivé údaje o nákupných podmienkach, nakoľko v zmysle zmluvy sa zájazd neobstarával (obstarávala sa iba jedna služba a za zájazd sa považuje kombinácia najmenej 2 služieb, ako ubytovanie, stravovanie a iných služieb, poistenie účastníkov zájazdu sa za inú službu nepovažuje);
-	rozhodujúci je deň, ktorým nastávajú účinky odstúpenia od zmluvy. Tento sa nezapočítava do stanoveného počtu dní. Do počtu dní sa neráta deň odjazdu, odletu, či nástupu na zájazd - predávajúci nešpecifikoval, kedy nastávajú účinky odstúpenia od zmluvy;
-	v prípade závažného narušovania programu zájazdu alebo čerpania služieb je CK oprávnená objednávateľovi odoprieť ich poskytnutie, čím tento stráca právo na tieto ako i na ďalšie nevyužité služby, a to bez nároku na vrátenie zaplatenej ceny zájazdu, pričom CK vzhľadom na sankciu, CK nešpecifikovala, čo sa považuje za závažné narušovanie programu;   
-	deti do 15 rokov, ktoré nemajú vlastný pas, musia byť zapísané v cestovnom pase rodiča. Uvedená informácia nekorešpondovala s platnými právnymi predpismi upravujúcimi podmienky vydávania cestovných dokladov. V zmysle zák. č. 647/2007 Z. z. o cestovných dokladoch a o zmene a doplnení niektorých zákonov už dieťa staršie ako 5 rokov, ktoré cestuje mimo územia SR, musí mať vlastný pas.

F) ustanovení § 7  - § 9 zákona o ochrane spotrebiteľa, podľa ktorých nekalé obchodné praktiky sú zakázané. Za nekalú obchodnú praktiku sa považuje najmä klamlivé konanie, klamlivé opomenutie konania a agresívna obchodná praktika. Nedostatok zistený v 1 zmluvnej podmienke (Prešovský kraj).

Príklad:  
-	zmluva o obstaraní zájazdu neobsahovala lehotu, v ktorej si môže objednávateľ uplatniť nároky plynúce z porušenia právnej povinnosti CK.

Záver

Cieľom kontrolnej akcie bolo preverenie CK a CA v dodržiavaní zákona o zájazdoch a súlad podmienok zmlúv o obstaraní zájazdu so všeobecne záväznými právnymi predpismi. 

Z  53 kontrolovaných subjektov nedostatky boli zistené v 42 prípadov, čo predstavuje 79,2 %. Na týchto negatívnych výsledkoch sa výrazne podieľali nedostatky zistené v podmienkach zmluvy o zájazde, keď z 43 kontrolovaných zmlúv nedostatky boli zistené v 41 prípadov (95,3 %). 

Napriek tomu, že SOI sú CK a CA pravidelne kontrolované, výsledky kontrol poukázali najmä na vážne nedostatky v oblasti súladu podmienok zmlúv o obstaraní zájazdu so všeobecne záväznými právnymi predpismi. 

Vážne nedostatky boli zistené pri zbavovaní sa zodpovednosti CK jednostranným vyhradzovaním zmien podstatných podmienok (CK deklarovali ako nepodstatné), ktoré sú pre priemerného spotrebiteľa dôležité z hľadiska rozhodnutia pri výbere zájazdu. 

CK si takto vymienili práva, ktoré môžu zásadne zmeniť charakter samotného zájazdu, pre ktorý sa objednávateľ rozhoduje na základe osobných preferencii, požiadaviek a predstáv. Napríklad: zmeniť termín nástupu na zájazd, maximálne však o 7 dni; zmeniť miesto a ubytovací objekt; zmeniť služby a vybavenie náhradného hotela, pričom CK deklaruje, že rozsah zaplateného stravovania by mal byť zachovaný, zmeniť dopravu z dopravných, bezpečnostných alebo iných operatívnych dôvodov, zvýšiť dohodnutú cenu zájazdu, ak dôjde k zmenám daňových zákonov a to v miere daňového zaťaženia a pod.

Informačná povinnosť CK predstavuje dôležitý aspekt pri ochrane spotrebiteľa, keďže spotrebiteľ je najviac zraniteľný v procese tvorby rozhodnutia, ktoré prezentuje navonok vo forme prejavu vôle. Pred uzavretím zmluvy musí byť spotrebiteľ pravdivo informovaný o údajoch, ktoré taxatívne uvádza ustanovenie § 8 zákona o zájazdoch.

Tým, že objednávateľ svojim podpisom pristúpi k zmluve o obstaraní zájazdu a odsúhlasí zmenu podstatných podmienok za nepodstatné, vo svoj vlastný neprospech a bez možnosti odstúpenia od zmluvy, je v rozpore s platnými právnymi predpismi. Spotrebiteľ sa nemôže vopred vzdať svojich práv, ktoré mu zákon priznáva, alebo inak zhoršiť svoje zmluvné postavenie. Zmluvné podmienky CK sú neplatné ak, sťažujú právo objednávateľa (spotrebiteľa) z dôvodu odchýlenia sa od predpisov v neprospech spotrebiteľa a z dôvodu zhoršenia jeho zmluvného postavenia.   

Účinnosťou zákona č. 136/2010 Z. z. o službách na vnútornom trhu SR došlo k zmene zákona o zájazdoch.  Za zájazd sa nepovažuje vopred pripravený pobyt, zahŕňajúci len ubytovanie na viac ako tri noci v jednom ubytovacom zariadení. Z uvedeného dôvodu sa zákon o zájazdoch nevzťahuje na tie podnikateľské subjekty, ktoré formou katalógovej ponuky, zabezpečujú len ubytovanie v rôznych destináciách v zahraničí, čím sa tiež znížila ochrana spotrebiteľa v takýchto prípadoch. 

Opatrenia

Vo všetkých kontrolovaných CK boli spísané inšpekčné záznamy. Za porušenie podmienok zmlúv o zájazde, ktoré boli v rozpore so všeobecnými právnymi predpismi, podľa  § 4 ods. 3 písm. a) zákona č. 128/2002 Z. z. o štátnej kontrole vnútorného trhu v znení neskorších predpisov bolo vydaných 37 záväzných pokynov na odstránenie zistených nedostatkov, t.j. uvedenie podmienok zmlúv do súladu so všeobecnými právnymi predpismi. 

Väčšina CK, už informovala o vykonaných opatreniach na odstránenie zistených nedostatkov, preto inšpektoráty SOI rozhodnú o vykonaní následných kontrol, plnenia prijatých opatrení na nápravu. Po ukončení následných kontrol bude SOI situáciu naďalej sledovať a v prípade potreby  naplánuje ďalšiu kontrolnú akciu s celoslovenskou pôsobnosťou.

V 5 CK bol vydaný zákaz poskytovania služieb (predaja zájazdov) do vykonania nápravy, podľa § 6 ods. 1 písm. a) bod 1 zákona č. 128/2002 Z.z. o štátnej kontrole vnútorného trhu v znení neskorších predpisov, z dôvodu neuzavretia zmluvy o poistení zájazdu pre prípad úpadku alebo bankovej záruky. 

Za zistené nedostatky bolo inšpektorátmi SOI začatých 16 správnych konaní. V ďalších prípadoch bude o začatí správneho konania rozhodnuté v najbližšom období.

Komparácia výsledkov kontroly Pokynu 10/OOS/2009 a Pokynu 5/OOS/2011

Pokynom 5/OOS/2011 bola SOI vykonávaná v poradí druhá kontrolná akcia s celoslovenskou pôsobnosťou s podobným zameraním.

V rámci prvej kontrolnej akcie, vykonávanej na základe Pokynu 10/OOS/2009 v období október – december 2009, inšpektori SOI vykonali kontrolu v 52 CK, z ktorých nedostatky boli zistené v 45 prípadoch, čo predstavovalo 86,5 % z kontrolovaného počtu. V rámci kontroly v roku 2009 bolo posúdených 51 zmlúv o zájazde, z ktorých v 45 prípadoch boli zistené nedostatky, čo predstavovalo 88,2 %. 

V rámci kontrolnej akcie, vykonávanej na základe Pokynu 5/OOS/2011 v období máj – jún 2011, inšpektori v  53 kontrolovaných prevádzkach (CK + CA) nedostatky zistili v 42 prevádzkach, čo predstavuje 79,2 %. Na týchto negatívnych výsledkoch sa výrazne podieľali nedostatky zistené v podmienkach zmluvy o zájazde, keď z 43 kontrolovaných zmlúv nedostatky boli zistené v 41 prípadov (95,3 %). Iba u dvoch CK (Nitriansky a Banskobystrický kraj) neboli zistené nedostatky pri posudzovaní zmluvných podmienok. 

V roku 2011 oproti roku 2009 bol zistený vyšší počet nedostatkov: pri označovaní prevádzkarne a propagačných materiálov z 1 prípadu na 2 prípady; pri uzatvorení zmluvy o poistení zájazdu alebo bankovej záruky (nárast z 3 prípadov na 5 prípadov); nedostatkov súvisiacich s informačnou povinnosťou CK podľa § 8 zákona o zájazdoch (nárast zo 6 prípadov na 15 prípadov) a nedostatkov súvisiacich s informačnou povinnosťou CK podľa § 741d OZ (nárast zo 4 prípadov na 7 prípadov).

Grafy: 
Výsledky kontroly posudzovania zmluvných podmienok CK 
a počet a zistených nedostatkov v rokoch 2009 a 2011 podľa krajov: 

Kontrolované zmluvy a zistené 

nedostatky v roku 2009

0

5

10

15

20

25

BA

TT

TN

NR

ZA

BB

KE

PO

počet zmlúv 2009

počet nedostatkov 2009

Kontrolované zmluvy a zistené 

nedostatky v roku 2011

0

5

10

15

20

25

30

35

BA

TT

TN

NR

ZA

BB

KE

PO

počet zmlúv 2011 

počet nedostatkov 2011

Z grafického znázornenia, ktoré sa týka počtu kontrolovaných zmlúv pri posudzovaní súladu podmienok zmlúv o obstaraní zájazdu so všeobecne záväznými právnymi predpismi a počtu zistených nedostatkov v zmluvách podľa krajov vyplýva, že v roku 2011 bol oproti roku 2009 zistený vyšší počet týchto nedostatkov: pri kontrole povinnosti CK podľa §741b - OZ – zmluva o obstaraní zájazdu nárast zo 7 nedostatkov na 10 nedostatkov; pri kontrole povinnosti podľa §741e-k OZ, (ktoré sa týkajú zmeny  podstatných podmienok zmluvy  -  § 741e OZ,  zmeny osoby objednávateľa -  § 741f OZ, podmienky zrušenia zájazdu zo strany CK - § 741g OZ, podmienky odstúpenia od zmluvy zo strany CK alebo objednávateľa - § 741h OZ, podmienky upravujúce zodpovednosť CK za porušenie záväzkov (reklamácie) - § 741i OZ,  výnimky zo zodpovednosti CK za spôsobenú škodu - § 741j OZ, povinnosti CK v prípade neplnenia podstatnej časti služby riadne a včas - § 741k OZ) nárast zo 16 nedostatkov na 25 nedostatkov; pri kontrole § 53 OZ – neprijateľné podmienky spotrebiteľských zmlúv nárast z 10 nedostatkov na 13 nedostatkov; pri kontrole § 4 zákona 250/2007 Z. z. – konanie v rozpore s dobrými mravmi, ukladanie povinnosti bez právneho dôvodu,  upieranie práva nárast z 23 nedostatkov na 35 nedostatkov a pri kontrole - § 5 zákona č.250/2007 Z .z.- klamanie spotrebiteľa bol zistený nárast z 27 nedostatkov na 32 nedostatkov. 

Tabuľka: 
Výsledky kontroly CK a počet zistených nedostatkov v roku 2011 podľa krajov 
s porovnaním výsledkov kontroly v roku  2009* :

	
BA	
TT	
TN	
NR	
ZA	
BB	
KE	
PO	
SP
2011	 
SP*
2009	
Počet kontrolovaných subjektov	5	4	2	7	5	12	11	7	53	52	
Počet kontrolovaných subjektov s nedostatkami	5	4	2	6	5	7	10	3	42	45	
											
Nedostatky v počte prevádzkarní:	-	-	-	-	-	-	-	-	-	-	
       - oprávnenie k podnikaniu	0	0	0	0	0	1	0	0	1	0	
       - značenie prevádzkarne a propagačných materiálov	0	1	0	1	0	0	0	0	2	1	
- uzatvorenie zmluvy o poistení zájazdu/bankovej 
   záruky	0	1	0	0	0	3	0	1	5	3	
       - sprievodcovská činnosť	0	0	0	0	0	0	0	0	0	4	
       - sprostredkovanie zájazdov (len pre CK)	0	0	0	0	0	0	0	0	0	0	
       - informačné povinnosti CK podľa § 8 zákona 
          o zájazdoch	
3	
1	
0	
0	
5	
5	
1	
0	
15	
6	
       - informačné povinnosti CK podľa §741d OZ	0	0	0	0	3	0	4	0	7	4	
											
Reklamačné konanie:	-	-	-	-	-	-	-	-	-	-	
       - spísanie záznamu o reklamácii v mieste pobytu	0	0	0	0	0	0	0	0	0	0	
       - prítomnosť zástupcu pri skupinových zájazdoch	0	0	0	0	0	0	0	0	0	2	
       - vydanie dokladu o vybavení reklamácie	0	0	0	0	0	0	0	0	0	0	
       - vedenie evidencie o reklamáciách	0	0	0	0	0	0	0	0	0	0	
- dodržiavanie 30 dňovej lehoty na vybavenie 
   reklamácie	0	0	0	0	0	0	0	0	0	0	
											
Zmluva o obstaraní zájazdu:	-	-	-	-	-	-	-	-	-	-	
       - počet kontrolovaných zmlúv	5	4	2	7	5	7	10	2	43	51	
       - počet zmlúv s nedostatkami	5	4	2	6	5	6	10	2	41	45	
											
Nedostatky v počte zmlúv:	-	-	-	-	-	-	-	-	-	-	
-	 §741b - OZ – zmluva o obstaraní zájazdu
-	 §741e - k OZ – zmluva o obstaraní zájazdu	0
9	0
1	0
0	0
0	4
5	1
3	3
5	2
2	10
25	7
16	
-	 § 53 OZ – neprijateľné podmienky spotrebiteľských
      zmlúv	
1	
0	
5	
0	
0	
2	
3	
2	
13	
10	
-	 § 4 zákona 250/2007 Z. z.– konanie v rozpore s dobrými mravmi, ukladanie povinnosti bez právneho dôvodu,  upieranie práva	
3	
4	
1	
4	
5	
6	
10	
2	
35	
23	

-	§ 5 zákona č.250/2007 Z .z.- klamanie spotrebiteľa	
11	
0	
2	
5	
5	
0	
9	
0	
32	
27	
-	§ 7 - §9 zákona č. 250/2007 Z .z.- nekalé obchodné
       praktiky	
0	
0	
0	
0	
0	
0	
0	
1	
1	
2